દરમિયાન વધુ એક પ્રાદેશિક પક્ષનો જન્મ પણ ગયા અઠવાડિયે થઈ ગયો. રાજસ્થાનમાં ભાજપના સિનિયર ગણાતા નેતા ધનશ્યામ તિવારીએ આખરે છેડો ફાડ્યો. છેલ્લા કેટલાક વખતથી તેઓ ભાજપની ટીકા અંદર રહીને કરતા હતા. છએક મહિના પહેલાં તેમને શોકોઝ નોટીસ પણ આપવી પડી હતી, કેમ કે તેમણે ભાજપના પ્રધાનો પર ભ્રષ્ટ્રાચારના આક્ષેપો કર્યા હતા. તેમના પુત્રે હવે અલગ પક્ષની રચના કરી છે. ધનશ્યામ તિવારીએ ભાજપ છોડ્યું અને રાજસ્થાનના ભાજપી નેતાઓ પર ભ્રષ્ટાચાર ઉપરાંત કેન્દ્રના ભાજપના નેતૃત્ત્વ પર પણ પ્રહારો કર્યા. તેમણે કહ્યું કે વણકહી કટોકટી જેવી સ્થિતિ છે. જાહેર કરેલી કટોકટી કરતાંય વણજાહેર આ કટોકટી વધારે ખરાબ છે એમ તેમણે કહ્યું. તિવારીના પુત્રની પાર્ટી કોંગ્રેસ સાથે ગઠબંધન કરશે કે કોંગ્રેસ તેમને મહત્ત્વ આપશે કે કેમ તે આગામી દિવસોમાં સ્પષ્ટ થશે.